b"\n_START_ARTICLE_\nCol\xc2\xb7lutori\n_START_PARAGRAPH_\nUn col\xc2\xb7lutori (del llat\xc3\xad, colluere, rentar) \xc3\xa9s una forma farmac\xc3\xa8utica en forma de soluci\xc3\xb3 aquosa viscosa usada per al tractament t\xc3\xb2pic d'afeccions bucals (estomatitis, gingivitis, piorrees, etc.). S'aplica amb un pinzell o una esp\xc3\xa0tula que generalment van incorporades al tap, o segons la seva viscositat, tamb\xc3\xa9 es pot fer servir amb esbandida bucal. Es fa servir despr\xc3\xa9s de l'aplicaci\xc3\xb3 del fil dental i del raspall de dents per a eliminar els bacteris causants de la c\xc3\xa0ries i l'halitosi._NEWLINE_Existeixen col\xc2\xb7lutoris amb funcions espec\xc3\xadfiques depenent de la seva composici\xc3\xb3. N'hi ha que s'especialitzen en la prevenci\xc3\xb3 de l'halitosi, altres amb fluor que prevenen la c\xc3\xa0ries i optimitzen la calcificaci\xc3\xb3 dels dents, d'altres per a prevenir o combatre la gingivitis i d'altres estan dissenyats amb l'objectiu de reduir o curar les neopl\xc3\xa0sies de la cavitat bucal. Mentre amb alguns col\xc2\xb7lutoris cal evitar diluir-los per no disminuir la seva efic\xc3\xa0cia d'altres cal rebaixar-los amb aigua segons els diferents efectes que es volen aconseguir. Llegiu-ne sempre abans les instruccions._NEWLINE_Un col\xc2\xb7lutori pot ser astringent, emolient o calmant i antis\xc3\xa8ptic. Per aconseguir una major viscositat poden incorporar un gelificant per augmentar l'adher\xc3\xa8ncia a la mucosa bucal, a m\xc3\xa9s d'edulcorants no cariog\xc3\xa8nics i agents per mantenir el pH neutre. No obstant aix\xc3\xb2, un col\xc2\xb7lutori m\xc3\xa9s dilu\xc3\xaft pot servir tamb\xc3\xa9 per fer glopeig o usar-lo per fer g\xc3\xa0rgares. S'usen preparats comercials o magistrals._NEWLINE_Anton van Leeuwenhoek descobr\xc3\xad organismes vius en els dip\xc3\xb2sits sobre la superf\xc3\xadcie dental, el que ara s'anomena placa bacteriana. Tamb\xc3\xa9 trob\xc3\xa0 organismes al canal al costat de casa seva a Delft, Holanda. Experiment\xc3\xa0 amb mostres d'aquestes bacteries en suspensi\xc3\xb3 aquosa, afegint una barreja de vinagre i brandi, comprovant com la barreja immobilitzava i matava els organismes. Experiment\xc3\xa0 sobre ell mateix i altres persones esbandint la boca amb vinagre i brandi, descobrint que els organismes continuaven a la placa. Va concloure (encertadament) que la barreja no romania prou temps a la boca com per a destruir els organismes. Cap a finals dels anys seixanta Harald Loe demostr\xc3\xa0 que un compost a base de clorhexidina podia prevenir efica\xc3\xa7ment el desenvolupament de la placa dental gr\xc3\xa0cies al fet que s'adhereix a la superf\xc3\xadcie dental, quedant-se molt m\xc3\xa9s temps a la boca. Des de llavors, l'inter\xc3\xa8s comercial pels col\xc2\xb7lutoris ha estat intens amb gran aparici\xc3\xb3 de productes que asseguren combatre la placa bacteriana i totes les infeccions que aquesta comporta._NEWLINE_Per usar-lo, cal esbandir la boca glopejant uns 20 ml de col\xc2\xb7lutori despr\xc3\xa9s del raspallat i l'aplicaci\xc3\xb3 de seda dental. L'esbandida bucal ha de ser vigorosa incloent g\xc3\xa0rgares durant un minut. Un cop escupit el col\xc2\xb7lutori, es recomana no esbandir la boca amb aigua."